  Туспуктэм: Руслан Нуриахметов Майя Бывальцева 2023-тӥ арын Удмуртиын «Содействие развитию автомобильных дорог регионального, межмуниципального и местного значения» федерал программая вить сюрес люкетъёсты тупатъялозы, оглом 23,6 иськем мында. Со сярысь элькун тӧролэн но кивалтэтлэн пресс-службазы ивортӥз. « Программа улсын улосвыл сюресъёсты тупатъялом но выльдом. <…> Тужгес бадӟым ужъёс Шаркан ёросын Якшур-Бӧдья – Шаркан – Мувыр сюрес вылын мынозы. Отын рос-прос тупатъян чакламын: сюрес вылысь векчи кӧльыез асфальтобетонэн воштом. <…> Та сюрес вылтӥ пиналъёсты Мувырысь школае нулло » Алексей Горбачёв, Удмуртиысь траснпортъя но сюрес возёсъя министр Озьы ик 2023-тӥ арлы лыдметэ Алнаш, Балезино, Вавож, Эгра ёросъёсысь сюресъёс пыризы.  Алнаш ёросын М-7 «Волга» – Байтэрек – Актэмыр сюреслэсь 1,5 иськем люкетсэ тупатъялозы. Балезино ёросын Эгра – Красногорск сюреслэсь 10,4 иськемзэ тупатъяны чакламын. Вавож ёросын (Вавож – Кильмезь) – Вуж Ӝуё сюреслэсь кык люкетсэ выльдозы, оглом 6 иськем пала. Эгра ёросын М-7 «Волга» – Мазьги – Порвай сюреслэсь асфальтобетонлэсь шобретсэ тупатъялозы. 2022-тӥ арын та программая ньыль сюресъёсты выльдӥзы: Вотка, Дэри, Якшур-Бӧдья ёросъёсын. Тодэ вайытом, 2023-тӥ арын Удмуртиын эмъюртъёс доры нуись 17 сюрес люкетъёсты тупатъялозы. Тегъёс: сюресъёс тупатъянужъёс Удмуртия  